钦定古今图书集成/理学汇编/学行典/第165卷 > 黄干
## 钦定古今图书集成/理学汇编/学行典/第165卷 > 黄干

按《宋史黄干传》：“干字直卿，福州闽县人。父瑀，在高宗
时为监察御史，以笃行直道著闻。瑀没，干往见清江
刘清之，清之奇之曰：‘子乃远器时学，非所以处子也’。
因命受业朱熹。干家法严重，乃以白母，即日行。时大
雪，既至而熹他出，干因留客邸，卧起一榻，不解衣者
二月，而熹始归。干自见熹，夜不设榻，不解带，少倦则”
微坐一倚，或至达曙。熹语人曰：“直卿志坚思苦，与之
处甚有益。”尝诣东莱吕祖谦，以所闻于熹者相质正。
及广汉张栻亡，熹与干书曰：“吾道益孤矣，所望于贤
者不轻。”后遂以其子妻干。宁宗即位，熹命干奉丧，补
将仕郎。铨中授迪功郎，监台州酒务。丁母忧，学者从
之讲学于墓庐甚众。熹作《竹林精舍》成，遗干书，有“他
时便可请直卿代即讲席”之语。及编《礼书》，独以丧、祭
二编属干槁成。熹见而喜曰：“所立规模次第，缜密有
条理，他日当取所编家乡邦国王朝礼，悉仿此更定
之。”病革，以深衣及所著书授干，手书与诀曰：“吾道之
托在此，吾无憾矣。”讣闻干持心丧三年毕，调监嘉兴
府石门酒库。时韩𠈁胄方谋用兵，吴猎帅湖北，将赴
镇，访以兵事。干曰：“闻议者谓今天下欲为大举深入
之谋，果尔必败，此何时而可进取哉？”猎雅敬干名德，
辟为荆湖北路安抚司激赏酒库兼准备差遣，事有
未当，必输忠款。力争。江西提举常平赵希怿知抚州，
高商老辟为临川令，岁旱，劝粜捕蝗极其力。改知新
淦县，吏民习知临川之政皆善，不令而政行。以提举
常平郡太守荐，擢监尚书六部门，未上，改差通判安
丰军。淮西帅司檄干鞫和州狱，狱故以疑未决，干释
囚桎梏饮食之，委曲审问无所得。一夜梦井中有人，
明日呼囚诘之曰：“汝杀人，投之于井，我悉知之矣，胡
得欺我？”囚遂惊服，果于废井得尸。寻知汉阳军。值岁
饥，籴客米发常平以赈。制置司下令，欲移本军之粟
而禁其籴。干报以乞，候干罢然后施行，及援鄂州例，
十之一告籴于制司。荒政具举，旁郡饥民辐凑，惠抚
均一，春暖愿归者给之粮，不愿者给庐居之，民大感
悦。所至以重庠序，先教养。其在汉阳，即郡治后凤栖
山为屋，馆四方士，立周、程、游、朱四先生祠。以病乞祠，
主管武夷冲祐观。寻起知安庆府。至则金人破光山，
而沿边多警，安庆去光山不远，民情震恐，乃请于朝，
城安庆以备战守，不俟报即日兴工。城分十二料，先
自筑一料，计其工费若干，然后委官吏寓公士人分
料主之。役民兵五千人，人役九十日，而计人户产钱，
起丁夫，通“役二万。夫人十日而罢。役者更番，暑月月
休六日，日午休一时，至秋渐杀其半。”干日，以五鼓坐
于堂濠，砦官入听命，以一日成算授之。“役某乡民兵
若干，某乡人夫若干，分布于某人料分，或搬运某处
土木，应副某料，使用。某料兵民人夫合当更代，合散
几日”，钱米俱受命毕。乃治府事，理民讼，接宾客，阅士
卒，会僚佐讲究边防利病，次则巡城视役。晚入书院，
讲论经史，筑城之杵，用钱监未铸之铁，事毕还之。城
成，会上元日张灯，士民扶老携幼，往来不绝。有老妪
百岁，二子舆之，诸孙从至府致谢。干礼之命具酒炙，
且劳以金帛。妪曰：“老妇之来，为一郡生灵谢耳，太守
之赐，非所冀也。”不受而去。是岁大旱，干祈辄雨，或未
出。晨兴，登郡阁，望灊山再拜，雨即至。后二年，金人破
黄州沙窝诸关，淮东西皆震，独安庆安堵如故。继而
霖潦馀月，巨浸暴至，城屹然无虞。舒人德之，相谓曰：
“不残于寇，不蹈于水，生汝者黄父也。”制置李玨辟为
参议官，再辞不受。既而朝命与徐侨两易和州，且令
先赴制府禀议，干即日解印趋制府。和州人日望其
来，曰：“是尝檄至吾郡，鞫死囚感梦于井中者，庶能直
吾屈乎！”先是，干移书玨曰：“丞相诛韩之后，惩意外之
变，专用左右亲信之人，往往得罪于天下公议，世之
君子遂从而归咎于丞相。丞相不堪其咎，断然逐去
之，而左右亲信者，其用愈专矣。平居无事，纪纲紊乱，
不过州县之闲，百姓受祸。至于军政不修，边备废弛，
皆此曹为之。若今大敌在境，更不改图，大事去矣。今
日之急，莫大于此。”又曰：“今日之计，莫若用两淮之人，
食两淮之粟，守两淮之地。然其策当先明保伍，保伍
既明，则为之立堡砦、蓄马、制军器，以资其用，不过累月，军政可成。且淮民遭丙寅之厄，今闻金人迁汴，莫
不狼顾胁息，有弃田庐、挈妻子渡江之意，其闲勇悍
者，且将伺变窃发。向日湖海张军之变，为害甚于金，
若不早为之图，则两淮日见荒墟，卒有警急，攘臂而
起矣。”玨皆不能用。及至制府，玨往维扬视师，与偕行。
干言：敌既退，当思所以赏功罚罪者。崔惟扬能于清
平山豫立义砦，断金“人右臂，方仪真能措置捍御，不
使军民仓皇奔轶，此二人者当荐之。泗上之败，刘倬
可斩也，某州官吏三人携家奔窜，追而治之，然后具
奏可也。”其时幕府书馆皆轻儇浮靡之士，僚吏士民
有献谋画，多毁抹疏驳。将帅偏裨，人心不附，所向无
功，流移满道，而诸司长吏张宴无虚日，干知不足与
共事，归自维扬，再辞和州之命，仍乞祠，闭阁谢客，宴
乐不与，乃复告玨曰：“浮光敌退已两月，安丰已一月，
盱眙亦将两旬，不知吾所措置者何事，所施行者何
策，边备之弛，又甚于前，日复一日，恬不知惧，恐其祸
又不止今春矣。向者轻信人言，为泗上之役，丧师万
人，良将劲卒，精兵利器，不战而沦于泗水”，黄团老幼
俘虏杀戮五六千人，盱眙东西数百里，莽为丘墟，安
丰、浮光之事，大率类此。切意千乘，言旋必痛自咎责，
出宿于外，大戒于国曰：“此吾之罪也，有能箴吾失者，
疾入谏”，日与僚属及四方贤士讨论条画，以为后图。
今归已五日矣，但闻请总领运使至玉麟堂赏牡丹，
用妓乐。又闻总领、运使请“宴赏亦然，又闻宴僚属亦
然，邦人诸军闻之，岂不痛愤！且视牡丹之红艳，岂不
思边庭之流血？视管弦之啁啾，岂不思老幼之哀号？
视栋宇之弘丽，岂不思士卒之暴露？视饮馔之丰美，
岂不思流民之冻馁？”敌国深侵，宇内骚动，主上食不
甘味，听朝不怡，大臣忧惧，不知所出，尚书岂得不朝
夕忧惧，而“乃如是之迂缓暇逸耶？今浮光之报又至
矣，金欲以十六县之众，四月攻浮光，侵五关，且以一
县五千人为率，则当有八万人攻浮光。以万人刈吾
麦，以五万人攻吾关，吾之守关不过五六百人，岂能
当万人之众哉？则关之不可守决矣。吾关失守，则蕲、
黄决不可保，蕲、黄不保，则江南危。”尚书闻此亦“已数
日，乃不闻有所施行，何耶？”其他言皆激切，同幕忌之
尤甚，共诋排之。厥后光、黄、蕲继失，果如其言，遂力辞
去，请祠不已。俄再命知安庆，不就。入庐山，访其友李
燔、陈宓，相与盘旋玉渊、三峡闲，俛仰其师旧迹，讲《干
坤》二卦于白鹿书院，山南北之士皆来集。未几，召赴
行在所，奏事，除大理丞，不拜，为御史李楠所劾。初，干
入荆湖幕府，奔走诸关，与江淮豪杰游，而豪杰往往
愿依干。及倅安丰、武定，诸将皆归心焉。后倅建康，守
汉阳，声闻益著。诸豪又深知干倜傥有谋，及求安庆，
且兼制幕，长淮军民之心，翕然相向。此声既出，在位
者益忌，且虑干入见必直言边事，以悟上意。至是群
起挤之，干遂归里。弟子日盛，巴蜀、江、湖之士皆来，编
《礼》著书，日不暇给，夜与之讲论经理，亹亹不倦，借邻
寺以处之，朝夕往来，质疑请益如熹时。俄命知潮州，
辞不行，差主管亳州明道宫，逾月遂乞致仕，诏许之，
特授承议郎。既没后数年，以门人请谥，又特赠朝奉
郎，与一子下州文学，谥“文肃。”有《经解》、文集行于世。